《四时宫词 其四》
宋代·方一夔

手撚梅花暗断魂，十年柘馆未承恩。曾催奏曲临妆阁，暂出行香到寝园。

月照金铺关永夜，雪浮银砾耿黄昏。并州剪就钗梁燕，又逐年华作上元。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。